DNB spår nesten 160.000 arbeidsledige i 2019

DNB er mye mer pessimistisk enn Norges Bank. DNB spår stigende ledighet hvert år i fire år.

Sjeføkonom Øystein Dørum i DNB Markets spår at ledigheten vil stige hvert år til 2019. Furulund Svein Erik

13. januar 2016

DNB er mye mer pessimistisk på vegne av en oljesjokket norsk økonomi enn prognosemakerne i Norges Bank og Statistisk sentralbyrå.

Veksten blir svakere og ledigheten i 2018 mye høyere enn det Norges Bank spår, er budskapet fra økonomene Norges største bank.

I nye prognoser meglerhuset DNB Markets la frem onsdag formiddag stiger ledigheten fra 4,6 prosent i oktober i fjor til 5,7 prosent som et gjennomsnitt for 2019.

Dette er meget høyt etter norske forhold og den høyeste ledigheten siden bankkrisen tidlig på 1990-tallet

DNBs prognoser betyr:

Ledigheten stiger fra 129.000 i oktober i fjor til 158.000 i 2019.

Ledighetsraten stiger hvert år til 2019 i DNBs prognoser.

Dette er vesentlig mer pessimistisk enn Norges Bank. Sentralbanken spår at ledighetsraten når toppen allerede i år, og at den deretter synker hvert år til 4,1 prosent i 2018.

DNB spår at dermed blir 40.000 flere ledige i 2018 enn Norges Bank spår.

I disse tallene er ledigheten målt ved Statistisk sentralbyrås metode. Den prøver også å fange opp arbeidssøkere som ikke har registrert seg som ledige hos arbeids— og velferdsetaten Nav.

Større optimisme i Norges Bank

DNB spår vesentlig svakere økonomisk vekst i Fastlands-Norge i årene fremover enn Norges Bank.

I et intervju med Aftenposten tirsdag spådde sentralbanksjef Øystein Olsen at økonomien bedrer seg snart:

Les også Bedre tider fra sommeren 2017

DNB spår også at prisveksten blir stadig lavere til 2019. I 2018 og 2019 blir den langt under Norges Banks prismål på 2,5 prosent årlig, spår DNB..

DNB tok for hardt i

Samtidig ser sjeføkonom Øystein Dørum tilbake til finanskrisens start i 2008 og innrømmer at han anslo for høy ledighet i finanskrisen.

Årsaken til det var "at bedriftene valgte å holde på arbeidskraften i påvente av bedre tider" .

Han fortsetter: "Det samme kan skje nå, men om krisen, og de tilhørende omstillingene, oppfattes som mer langvarige, kan også tilpasningen av arbeidsstokken bråere enn sist."

Dørum tror på den "brå" tilpasningen, og overfører dermed sin spådom fra finanskrisen til årene 2016-2019: Ledigheten blir vesentlig høyere enn det de offentlige prognosemakerne anslår.

Oljeprisen stiger

DNB Markets "er overbevist" om at oljeprisen vil stige i 2016 og anslår en gjennomsnittlig pris på 55 dollar pr. fat.

Deretter spår DNB Markets at den stiger til 70 dollar pr. fat i 2018 og 2019.

Skiferrevolusjonen i USA påvirker Norge:

Les også Egentlig skulle USA kjøpe naturgass fra Norge...

Som følge av de dystrere utsiktene spår DNB Markets to nye rentekutt fra Norges Bank i år. Dermed kommer styringsrenten ned i 0,25 prosent fra september.

Onsdag var prisen på amerikansk olje under 30 dollar pr. fat. Inn i 2016 har prisen på Nordsjø-olje sunket ned mot 30 dollar pr. fat.